Vaksin Bacillus Calmette–Guérin

Vaksin Bacillus Calmette–Guérin (BCG) merupakan vaksin yang paling biasa digunakan untuk tuberkulosis. Di negara tempat tuberkulosis, atau batuk kering, biasa ditemui, satu dos adalah disarankan untuk bayi yang sihat, sehampir mungkin dengan kelahiran. Bayi yang menghidap HIV/AIDS tidak boleh divaksin. Di kawasan tempat tuberkulosis jarang ditemui, hanya bayi yang berisiko tinggi biasanya diimunkan dengan kes tuberkulosis yang disyaki diuji dan dirawat. Orang dewasa yang tidak menghidap tuberkulosis dan belum pernah diimun tetapi kerap terdedah kepada tuberkulosis yang kalis ubat juga boleh diimunkan.

Kadar perlindungan sangat berbeza dan bertahan antara sepuluh hingga dua puluh tahun.  Dalam kalangan kanak-kanak, vaksin ini mencegah kira-kira 20% kanak-kanak daripada dijangkiti dan dalam kalangan kanak-kanak yang dijangkiti, ia melindungi separuh daripada mereka daripada mendapat penyakit. Vaksin ini diberi melalui suntikan ke dalam kulit. Dos tambahan tidak disokong oleh bukti. Ia juga boleh digunakan dalam rawatan untuk beberapa jenis barah pundi.

Kesan sampingan yang serius jarang dilihat. Seringkali berlaku kemerahan, bengkak dan sakit yang ringan pada tempat suntikan. Ulser boleh juga terbentuk dengan sedikit parut selepas sembuh. Kesan sampingan lebih biasa dilihat dan lebih berpotensi untuk menjadi teruk dalam kalangan mereka yang mempunyai fungsi imun yang lemah. Vaksin ini tidak selamat digunakan semasa hamil. Pada asalnya vaksin ini dibangunkan daripada Mycobacterium bovis yang biasa ditemui pada lembu. Walaupun ia sudah dilemahkan, ia masih hidup.

Vaksin BCG mula-mula digunakan secara perubatan pada tahun 1921. Ia tersenarai dalam Senarai Ubat Penting Pertubuhan Kesihatan Sedunia, iaitu ubat paling penting yang diperlukan dalam sistem kesihatan yang asas. Pada tahun 2014, kos borong vaksin ini ialah USD0.16 per dos. Di Amerika Syarikat, kosnya ialah USD100 hingga USD200. Setiap tahun, vaksin ini diberikan kepada kira-kira 100 juta kanak-kanak.

References 

Vaksin